19970424
Regulamentul (CE) nr. 779/97 al Consiliului
din 24 aprilie 1997
de instituire a unui sistem de gestionare a pescuitului în Marea Baltică
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 43,
având în vedere propunerea Comisiei [1],
având în vedere avizul Parlamentului European [2],
având în vedere avizul Comitetului Economic și Social [3],
întrucât, conform condițiilor din Actul de Aderare din 1994, accesul la apele de pescuit face obiectul unui regim tranzitoriu, până când se va introduce sistemul comunitar de autorizații speciale de pescuit; întrucât acest sistem este prevăzut în Regulamentul (CE) nr. 3237/94 al Comisiei [4];
întrucât respectivul regim presupune adoptarea unor măsuri comunitare care să precizeze condițiile de acces la apele și resursele de pescuit, să asigure continuarea activităților de pescuit și să pună în aplicare sistemul comunitar de autorizații speciale de pescuit; întrucât prezentul regulament stabilește astfel de măsuri;
întrucât trebuie adunate informații despre pescuitul desfășurat de navele comunitare de pescuit în zonele de pescuit pentru care se aplică acest sistem, pentru a înțelege mai bine exploatarea respectivelor resurse;
întrucât statului membru care deține navele de pescuit îi revine sarcina de a aplica un sistem de monitorizare a pescuitului; întrucât rezultă că trebuie să se asigure transparența și corectitudinea procedurilor de gestionare și control;
întrucât monitorizarea pescuitului în Marea Baltică nu aduce atingere nivelurilor stabilite de către Consiliu și aplicate pescuitului, în conformitate cu procedura prevăzută la articolul 8 din Regulamentul (CEE) nr. 3760/92 al Consiliului din 20 decembrie 1992 privind instituirea unui sistem comunitar al pescuitului și acvaculturii [5], în special pentru a lua în considerare situația în care se află resursele din zona respectivă,
ADOPTĂ PREZENTUL REGULAMENT:
Articolul 1
Prezentul regulament stabilește procedura de aplicare a unui sistem de gestionare a pescuitului în zonele IBSFC (subdiviziunile 22-32) care se află sub suveranitatea sau în jurisdicția statelor membre.
Sistemul intră în vigoare la 1 ianuarie 1998.
Articolul 2
(1) Statele membre întocmesc liste cu numele navelor de pescuit navigând sub pavilionul lor și care sunt autorizate să desfășoare activități de pescuit în zonele de pescuit definite în anexă.
(2) Statele membre pot să înlocuiască, la o dată ulterioară, navele care figurează pe listele lor sau să includă alte nave, cu condiția ca acestea să aibă dreptul de a pescui și să respecte condițiile pertinente care rezultă din aplicarea articolul 11 din Regulamentul (CE) nr. 3760/92.
Articolul 3
Fiecare stat membru eliberează autorizații speciale de pescuit în conformitate cu Regulamentul (CE) nr. 1627/94 al Consiliului din 27 iunie 1994 care conține prevederi generale cu privire la autorizațiile speciale de pescuit [6] pentru nave sub pavilionul statului respectiv și care pescuiesc în zonele menționate în anexă.
Articolul 4
(1) Statele membre trimit Comisiei, până la 30 martie 1997, cele mai recente informații despre listele de nave menționate la articolul 2.
(2) Statele membre înștiințează Comisia, la intervale regulate, cu privire la orice modificări survenite în informațiile menționate la alineatul (1).
(3) Comisia trimite celorlalte state membre informațiile menționate la alineatele (1) și (2).
Articolul 5
Dacă este cazul, Consiliul poate să stabilească niveluri pentru pescuit, în conformitate cu procedura prevăzută la articolul 8 alineatul (4) din Regulamentul (CEE) nr. 3760/92, luând în considerare în special situația resurselor de pește din zonele menționate în anexă.
Articolul 6
(1) Statele membre iau măsuri de monitorizare a posteriori a pescuitului desfășurat de navele aflate sub pavilionul respectivelor state membre în zonele menționate în anexă.
(2) La propunerea Comisiei, înaintată până la 30 iunie 1997 cel târziu, Consiliul ia o hotărâre, înainte de 31 decembrie 1997, de modificare a Regulamentului (CEE) nr. 2847/93 al Consiliului din 12 octombrie 1993 privind instituirea unui sistem de control aplicabil politicii comune a pescuitului [7], în special a titlului IIa privind înregistrarea în jurnalul de bord a datelor despre pescuit, procedurile de înaintare către Comisie a listelor cu numele navelor de pescuit, obținerea de către statele membre a datelor despre pescuit și înaintarea acestora către Comisie, în scopul de a asigura conformitatea cu sistemul de gestionare a pescuitului prevăzut în prezentul regulament.
Articolul 7
(1) Prezentul regulament se aplică navelor de pescuit cu o lungime mai mare de 15 metri între perpendiculare sau cu o lungime totală mai mare de 18 metri.
(2) Activitatea de pescuit a navelor aflată sub aceste limite se evaluează global pentru fiecare zonă piscicolă.
Articolul 8
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 24 aprilie 1997.